Mi pentzamu
ca s'iscopu de sa vida fuet a circai sa biadìa.
Totus narànta ca sa 'ia conc'a sa biadìa fuet s'arrennescida,
e duncas apu circau su traballu ideali,
su sposu ideali, sa domu ideali.
Perou intamus de m'intendi realizada
fuemu ansiada e afaltada.
E non fuemu a sola, is amigus mius s'intendiant a sa propriu manera.
A s'accabada seu andada a s'iscola de psicologia positiva
po imparai su chi serbit po essi prexaus.
Perou su chi apu iscobertu ingunis m'at furriau sa vida.
Est dimostrau ca est a circai sa biadìa ca fait sa genti trista.
E su chi apu iscobertu est:
su tassu de suicidiu est crescendi in su mundu
e de pagu in America est arribau a su massimu de 30 annus.
Mancai sa vida est diventendi ogetivamenti mellus
de calisiat parti dda castis,
prus genti s'intendit disisperada,
depressa e a sola.
Unu tuvu est papendinci sa genti
e non depis essi maladiu de depressioni po ddu cumprendi.
Un'orta in sa vida, pentzu chi totus si domandeus:
Custu est totu su chi c'est?
E segundu sa ricerca, su chi portat a custu disisperu
non est ca ddu amancat sa biadìa.
Ddu amancat cancun'atera cosa,
ddu amancat unu sensu in sa vida.
Ma custu m'at fatu benni a conca unus cantu preguntas.
In sa vida ddu at de prus chi a essi prexaus?
E cali est sa diferentzia tra essi prexaus
e tenni unu sensu in sa vida?
Medas psicologus definint sa biadìa cument'a un istadu de benessiri,
a s'intendi beni in su momentu.
Su sensu, perou, est prus a fundu.
Su psicologu famosu Martin Seligman narat
ca su sensu benit de su fatu de apartenni e serbiri a cosas de prus de nosus e totu
e de svilupai su mellus a intru de nosus.
Sa cultura cosa nosta est ossessionada de sa biadìa,
ma apu iscobertu ca a circai su sensu donat prus cuntentu.
Is istudius amostant ca a chini tenit unu sensu in sa vida
est prus resilienti,
est prus bravu a iscola e in su traballu,
e bivit fintzas de prus.
E duncas mi seu preguntada:
cumenti podeus bivi cun prus sensu?
Po dd'iscoberri apu intervistau a centenas de personas po cinc'annus
e apu ligiu millantas paginas de psicologia,
neuroscientzias e filosofia.
Ponendi totu a pari
apu iscobertu is cuatru pilastrus de una vida prena de sensu.
E podeus creai vidas prenas de sensu
pesendi cancunu o totus cussus pilastrus in sa vida cosa nosta.
Su pilastru de unu est s'apartenentza.
S'apartenentza benit de su fatu de essi in d'unu acapiu
a ca ti istimant po cussu chi ses diaderus
e tui puru istimas is aterus.
Ma certus grupus o acapius donant una forma pobera de apartenentza:
ses istimada po cussu chi creis,
po cussus chi odias,
non po cussu chi ses.
S'apartenenza diaderus nascit de s'amori.
Bivit in is momentus fra is individuus,
e est uno scioberu -- podis scerai de dda cultivai cun is aterus.
Si fatzu un esempiu.
Dognia mengianu, s'amigu miu Jonathan comporat su giornali
de su propriu logu in New York.
Non est sceti una transatzioni, perou.
Si firmant a chistionai
e si trattant cument'a personas.
Ma un'orta, Jonathan non teniat dinai in cambiu
e su giornalaiu dd'at nau:
"Non ti preocupisi".
Ma Jonathan boliat pagai
e est andau a sa butega po comprai cancuna cosa chi non ddi serbiat
po tenni dinai in cambiu.
Ma candu at donau su dinai a su giornalaiu
issu s'est furriau.
Si nc'est agatau mali.
Boliat fai una cosa gentili, ma Jonathan iat arrefudau.
Pentzu ca totus arrefudaus is aterus chentz'e mancu si nd'acatai.
Deu eja.
Atobiu a cancunu chi connosciu chentz'e mancu ddu biri.
Castiu su telefunu candu canuncu chistionat cun mei.
Custas atzionis smenguant a is aterus.
Ddus faint intendi invisibilis e inutilis.
Ma candu ti donas cun amori criasa un acapiu
chi ndi pesat a totus.
A genti meda, s'apartenentza ddis donat su sensu prus mannu,
cussus acapius cun sa famiglia e is amigus.
Po is aterus, su sensu benit de su segundu pilastru: un'iscopu.
A agatai s'iscopu cosa tua non est sa propriu cosa
de agatai su traballu chi ti donat gosu.
S'iscopu no est a disigiai, est prus a donai.
Una guardiana de spidali m'at nau ca s'iscopu cosa sua est a sanai sa genti.
Medas babus e mamas mi nanta:
"S'iscopu miu a est a pesai a fillus mius".
Su fundamentu de s'iscopu est a imperai is fortzas cosa tua po is aterus.
Certus, po medas de nosus custu sutzedit cun su traballu.
Est aici chi pigaus parti e s'intendeus utilis.
Ma bolit nai puru ca chistionis cument'a no agatai su traballu,
a sa disocupatzioni,
a sa pagu pratecipatzioni de is traballadoris,
non funt sceti problemas economicus, ma funt puru esistentzialis.
Chentz'e cancuna cosa digna de fai
sa genti non bivit.
Certus, non si depit agatai un iscopu in su traballu,
ma un iscopu ti donat cancuna cosa chi ti fait bivi,
su "poita" chi ti fait andai a innantis.
Su pilastru de tres puru cumportat chi ndi bessat de tui e totu,
ma in d'una manera diferenti:
sa trascendentza.
Is istadus trascendentis funt cussus rarus momentus
chi ti scarescis de su trumbullu de dognia diri,
s'axiori de tui e totu sparessit
e t'intendis acapiau a una realidadi prus arta.
Una persona m'at nau ca sa trascendentza ddi benit castiendi s'arti.
Po un'atera, est in cresia.
Po mimi, ca seu una scriidora, benit scriendi.
A bortas, m'agatu in cussu logu a ca perdu su sensu de su tempus e su spatziu.
Custas esperientzas trascendentalis ti podint cambiai.
In d'unu studiu is studentis depiant castiai una mata de ocalitu de 60 metrus
po unu minutu.
A pustis, si intendiant prus pagu scientis de issus e totu
e fuent fintzas prus generosus a s'ocasioni de agiudai a cancunu.
Appartenentza, iscopu, trascendentza.
Su pilastru de cuatru chi apu agatau
a su solitu meravigliat sa genti.
Su cuartu pilastru est a contai storias,
sa storia chi tui contas de tui e totu.
A contai su chi ti sutzedit cument'a una storia ponit in craru,
ti fait a cumprendi cumenti ses diventau su chi ses.
Ma non sempiri cumprendeus ca nosus e totu seus is autoris
e ca podeus cambiai sa manera de dda contai.
Sa vida non est una lista de acontessius.
Podeus curregi, interpretai e torrai a nai sa storia cosa nosta,
mancai is acontessius siant is chi funt.
Apu connotu unu giovunu, Emeka, chi s'est amarmurau gioghendi a football.
A pustis de s'incidenti, Emeka at nau:
"Sa vida mia fuet bella gioghendi a football,
ma castiaimiri imoi".
Sa genti chi narat storias cument'a custa --
"Sa vida mia fuet bella, imoi est legia".--
tendint a essi prus apentzamentaus e prus depressus.
E Emeka fuet aici po unu pagu de tempus.
Ma cun su tempus, at cumentzau a tessi unu contu diferenti.
Su contu nou fuet:
"A innanti de s'incidenti bivemu chentz'e un iscopu.
Fuemu festraxiu e egoista.
Ma s'incidenti m'at fatu pentzai ca podemu essi un omini mellus".
Custa revisioni de su contu cosa sua at cambiau sa vida de Emeka.
Cun su contu nou
Emeka at cumentzau a imparai a is pipius
e at iscobertu ca s'iscopu fuet
a serbiri is aterus.
Su psicologu Dan McAdams ddu tzerriat "contu de redentzioni",
a ca su mali est redentu de su bonu.
Is chi bivint una vida prena de sensu, at iscobertu,
si contant sa vida insoru
parendidda de redentzioni, crescida e amori.
Ma ita est chi fait cambiai is contus a sa genti?
Cancunu dd'agiudat unu terapista, ma si podit fai a solus puru,
bastat a pentzai beni a sa vida,
a cumenti is esperientzas t'ant formau,
su chi as perdiu, su chi as guadangiau.
Custu est su chi at fatu Emeka.
Non as a cambiai su contu in d'una noti,
ci podint bolli annus e poit essi dolorosu.
A s'acabada, eus sunfriu totus, e totus tribuliaus.
Ma chi imprassas cussus amentos dolorosus arribas a una visioni e una sabiesa noa
e agatas su bonu chi ti sustenit.
Apartenentza, iscopu, trascendentza e a nai contus:
custus funt is quatru pilastrus de su sensu de sa vida.
Candu fuemu giovuna
seu stetia aici fortunada de m'agatai ingiriada de totu 'e is cuatru pilastrus.
Babu e mama teniant un centru sufi in domu nosta in Montreal.
Su sufismu est una pratica spirituali assotziada a is derviscius chi giranta
e a su poeta Rumi.
Duas bortas a sa cida is sufis beniant a domu nosta
po meditai, bufai tei persianu e contai istorias.
In sa pratica insoru depiant puru serbiri totu sa creatzioni
cun atzionis de amori, mancai piticas.
Bollit nai a essi gentili fintzas cun is chi t'ant ofendiu.
Custu ddi si onada un iscopu po apoderai s'egoismu cosa insoru.
A s'acabada, mi ndi seu andada de domu po andai a s'universidadi
e chentz'e su fundu cotidianu de sufismu in sa vida mia
m'intendemu perdia.
E apu cumentzau a circai su chi serbit po tenni una vida digna.
Custu m'at fatu cumentzai su biaji.
Castiendimiri a palas, cumprendu
ca sa domu sufi teniat diaderus una cultura de sensu.
Is pilastrus fuent parti de s'architetura
e cussus pilastrus s'agiudànt a bivi una vida prena.
Is proprius principius, certus, si applicant
in ateras comunidadis fortis puru,
bonas e malas.
Ghengas, setas:
custas funt culturas de sensu chi imperant is pilastrus
e donant a sa genti cancuna cosa po bivi e po morri.
Ma custa est propriu s'arexioni poita sa sotziedadi nosta
depit donai scioberus mellus.
Depeus pesai custus pilastrus a intru de is famiglias e is istitutzionis nostas
po agiudai sa genti a essi su mellus chi podint.
Ma a bivi una vida de sensu est traballosu.
Est unu protzessu chi non acabat.
Criaus sa vida nosta dogna diri
aciungendi a su contu cosa nosta.
E a bortas s'atufaus.
Candu sutzedit a mei
pentzu a un'esperientza forti chi apu tentu cun babu miu.
Medas mesis a pustis de sa laurea mia
babu at tentu un infartu aici terribili chi nd'iat essi potziu morri.
Non est mortu e candu dd'apu preguntau
a ita iat pentzau candu at castiau sa morti in faci,
at nau ca totu su chi at potziu pentzai fuet ca depiat bivi
po agiudai a fradi miu e a mei
e custu dd'at donau sa fortza de lutai po bivi.
Candu dd'anti fatu s'anestesia po s'operatzioni de urgenza,
intambus de contai a torradura agoa de 10,
at ripitiu is nominis nostus a tipu mantra.
Bolliat chi is nomins nostus fuessint is urtimus fueddus chi iat essi nau
chi fuessit mortu.
Babu est maistu de linna e sufi.
Una vida umili,
ma una vida bona.
Corcau ingunis anant'e sa morti teniat un'arrexoni po bivi:
s'amori.
Su sensu de apartenentza a sa famiglia sua,
s'iscopu cument'a babu,
sa meditatzioni trascendenti, a ripiti is nominis nostus --
custas, narat issu, funt is cosas chi dd'anti fatu bivi.
Custu est su cuntu chi si contat a issu e totu.
Custa est sa fortza de su sensu.
Sa biadìa cument'arribat si ndi andat.
Ma candu sa vida è bella diaderus,
o candu andat mali diaderus,
a tenni unu sensu ti onat cancuna cosa po t'apoderai.
Grazias.
(Tzarracamanus)